ג'יין אייר (סדרה, 2006)

ג'יין אייר (באנגלית: Jane Eyre) היא מיני סדרה טלוויזיונית עיבוד לרומן באותו שם מאת שרלוט ברונטה. הסיפור, שזכה למספר רב של עיבודים לקולנוע ולטלוויזיה, מגולל את קורות חייה של ג'יין אייר, יתומה באנגליה של אמצע המאה ה-19. הסדרה בת ארבעת הפרקים שודרה בבריטניה בערוץ BBC One.

הסדרה נחשבת לעיבוד מוצלח של הרומן, והיא זכתה לשבחי המבקרים וכן זכתה בפרסים ומועמדויות לפרסים.

תקציר עלילה
ג'יין אייר (ג'ורג'י הנלי) היא ילדה הגדלה אצל דודתה, גברת ריד (טרה פיצג'רלד) כקרובת משפחה ענייה. כאישה צעירה ג'יין (רות וילסון) מועסקת על ידי סוכנת הבית של תורנפילד הול כאומנת לילדה אדל (קוזימה ליטלווד). בעל האחוזה הוא מר רוצ'סטר (טובי סטיבנס) והוא מחזר אחרי בלאנש אינגרם היפה (כריסטינה קול).

פרק ראשון
אחרי מותו של מר ריד, דודה של ג'יין, היא נשארת בחסותה של דודתה האדישה והאכזרית. גם בני הדודים מתעללים בג'יין והיא אינה מרגישה בבית בגייטסהד הול. ג'יין מואשמת שיש בה "דם רע" וגברת ריד שולחת את ג'יין לפנימיית לווד. כמו גייטסהד, לווד הוא מוסד קר. חברתה היחידה של גיין מתה, והיא נשארת שוב לבד. בשאיפה להיות עצמאית, ג'יין מתכוונת לעבוד כאומנת.

בגיל 18 היא עוזבת את לווד ומקבלת משרה כאומנת לילדה ב"תורנפילד הול". מתברר שהילדה, אדל, נולדה בצרפת והיא בת חסותו של אדון האחוזה, אדוארד רוצ'סטר. עוד נודע לג'יין שבעל האחוזה נמצא בביתו לעיתים רחוקות. באחד הימים כשהיא בדרכה לתורנפילד הול, ג'יין פוגשת את רוצ'סטר.

לילה אחד, ג'יין מתעוררת ושומעת קולות מחדרו של רוצ'סטר. היא ניגשת לשם ורואה שחדרו עולה באש והוא בסכנת חיים.

פרק שני
אחרי שג'יין מצילה את רוצ'סטר, היא מתחילה לתהות מי גרם לשריפה ומה הם הקולות המוזרים שנשמעים מכיוון המגדל הצפוני. רוצ'סטר לא עונה לשאלותיה, ובבוקר עוזב את האחוזה. אחרי זמן מה הוא חוזר ואיתו חבורה של מכרים וביניהם בלאנש אינגרם ואמה ליידי אינגרם.

אורח בלתי צפוי נוסף מגיע לרוצ'סטר ואינו מתקבל בברכה. אורח זה, מייסון שמו, נפצע באורח קשה באותו לילה. בעוד רוצ'סטר מביא את הרופא, הוא משאיר את ג'יין להשגיח על מייסון במגדל הצפוני. שוב ג'יין שומעת את הקולות המוזרים, וכשהיא מטפלת במייסון היא נחרדת לשמוע רעשים מצדה השני של הדלת.

פרק שלישי
אל תורנפילד הול מגיעה בסי, המשרתת מגייטס הד. היא מספרת לג'יין שדודתה חולה ושהיא מבקשת לראות את ג'יין לפני מותה. כשנדמה שהדודה אינה מזהה אותה, ג'יין שואלת אותה מדוע היא כל כך שנאה את אחייניתה. גברת ריד עונה שהסיבה לכך היא שבעלה אהב את ג'יין יותר מאשר את ילדיו שלו, ואפילו בקש לראותה על ערש דווי. עוד נודע לג'יין מפי גברת על דוד נוסף שלה. דוד זה, אח של אביה, ביקש לטפל בה עוד בהיותה ילדה. אך גברת ריד הודיעה לו שג'יין מתה. למרות זאת ג'יין סולחת לדודתה.

כשהיא נמצאת הרחק מתורנפילד הול, ג'יין מבינה שתורנפילד הוא הבית שמעולם לא היה לה. עם זאת, היא מוטרדת מהשמועות על נישואיו הקרבים של מר רוצ'סטר לבלאנש אינגרם. היא חוששת שתאלץ לעזוב את תורנפילד, המקום האהוב עליה.

רוצ'סטר מנסה לברר מה הם רגשותיה של ג'יין כלפיו, והוא מתגרה בה בלי הרף. לבסוף היא מתוודה על אהבתה לרוצ'סטר עצמו בנוסף לאהבתה לתורנפילד. רוצ'סטר מצהיר גם הוא על אהבתו לג'יין ומציע לה נישואים, והיא מסכימה להינשא לו.

יומיים לפני החתונה ג'יין מגלה שהשמלה שלה נהרסה. רוצ'סטר מייחס לחלום את צל האישה שהיא ראתה בחדרה בלילה. ביום החתונה מתבררת האמת כולה. אשתו של רוצ'סטר, ברתה, מתגוררת במגדל הצפוני. הטירוף שלה עובר בתורשה במשפחתה, והיא נכלאה כדי שלא תסכן את עצמה ואת האחרים. מייסון, שהוא אחיה של ברתה, מגיע ברגע האחרון לכנסייה ומונע את עריכת טקס הנישואים. רוצ'סטר מתעקש על כך שהוא עדיין אוהב את ג'יין ומציע לה שיחיו ביחד "כאח ואחות". בכל זאת ג'יין עוזבת בלילה את ת'ורנפילד.

פרק רביעי
ג'יין נשארת חסרת כל וללא תקווה. היא נשכבת על האדמה ומצפה למותה. הכומר סט. ג'ון ריברס מוצא אותה, מביא אותה לביתו והוא ושתי אחיותיו מטפלים בה. נראה שג'יין אינה זוכרת דבר.

אחרי זמן מה סט. ג'ון ריברס מודיע לג'יין שהיא ירשה סכום כסף גדול מדוד שלה, וגם הוא מספר לה שהם קרובי משפחה. עוד היא מגלה שסט. ג'ון יודע על קורותיה כולל על ימיה בתורנפילד הול.

סט. ג'ון מציע נישואים לג'יין, אך היא לא מסכימה להינשא לו ולחיות איתו כמיסיונרים בחו"ל. היא שומעת את קולו של רוצ'סטר קורא לה, והיא מבינה שמקומה לצידו בת'ורנפילד. כשהיא חוזרת היא מגלה שמת'ורנפילד נותרו רק חורבות ורוצ'סטר חלוש ועיוור. נאמר לה שהבית נשרף, ורוצ'סטר נפגע כשניסה להציל את אשתו ברתה, אך היא נהרגה. רוצ'סטר מזהה את קולה של ג'יין והוא מאושר שהיא חזרה אליו. השניים מתחתנים, ובסצנת הסיום כל המשפחה מתאספת - רוצ'סטר, ג'יין, אדל, שתי האחיות ריברס, שני ילדים קטנים (ילדיהם של ג'יין ואדוארד), והכלב פיילוט - לציור פורטרט משפחתי. סט. ג'ון ריברס בהיותו במרחקים, מצויר בנפרד בצד התמונה.

הבדלים בין הסדרה לרומן
על אף שהסדרה נאמנה ברובה למקור הספרותי, יש בתסריט שינויים אחדים. בסדרה החלק הראשון (בית הספר לווד) והחלק השלישי (סט. ג'ון) הם הרבה יותר קצרים מאשר ברומן. החלק האמצעי של הרומן מפותח יותר, אך גם כאן סצנות אחדות בעלילה שונו והועברו לזמן או מקום אחר. הבריחה של ג'יין מתורנפילד מוצגת כרצף פלאשבק קצר של דקות אחדות. סצנות אחדות נוספו לתסריט המדגישות את התשוקה שבאופיים של ג'יין ושל רוצ'סטר. שוני נוסף הוא בהופעת האישה הצועניה בת'ורנפילד, בעוד שבספר זהו רוצ'סטר עצמו המחופש לצועניה, בסדרה הוא שוכר אישה למלא את התפקיד. רוצ'סטר משתמש גם בלוח סיאנס בסצנה שנכתבה במיוחד לתסריט.

צוות השחקנים

פרסים
 שנה  פרס  קטגוריה  מועמדים  תוצאה 2007  פרס באפט"א לטלוויזיה  השחקנית הטובה ביותר  רות וילסון   2007  פרס באפט"א לטלוויזיה  איפור ועיצוב שיער  אן אולדם   2007  פרס באפט"א לטלוויזיה  מוזיקה מקורית לטלוויזיה  רוב ליין   2007  פרס באפט"א לטלוויזיה  עיצוב והפקה  גרינוויל הורנר   2007  Broadcasting Press Guild  השחקנית הטובה ביותר  רות וילסון   2007  Broadcasting Press Guild  סדרת הדרמה הטובה ביותר  ג'יין אייר   2007  פרסי האמי בפריים-טיים  עיצוב במיני סדרה או בסרט    2007  פרסי האמי בפריים-טיים  ליהוק במיני סדרה או בסרט  די קרלינג   2007  פרסי האמי בפריים-טיים  צילום במיני סדרה או בסרט  מייק אליי   2007  פרסי האמי בפריים-טיים  עיצוב תלבושות במיני סדרה או בסרט  אנדראה גאלר וסאלי קריס   2007  פרסי האמי בפריים-טיים  בימוי במיני סדרה או בסרט  סוזאנה וייט   2007  פרסי האמי בפריים-טיים  עיצוב שיער במיני סדרה או בסרט  אן אולדהם, פיי דה ברמייקר   2007  פרסי האמי בפריים-טיים  עריכה במיני סדרה או בסרט  ג'ייסון קרסוקי   2007  פרסי האמי בפריים-טיים  Outstanding Sound Mixing for a Miniseries or a Movie  ריצ'רד מנטון, סטיוארט היליקר   2007  פרסי האמי בפריים-טיים  תסריט במיני סדרה או בסרט  סנדי ולש   2007  פרס סטלייט  השחקן הטוב ביותר  טובי סטיבנס   2007  פרס סטלייט  השחקנית הטוב ביותר  רות וילסון   2007  פרס סטלייט  מיני סדרה או סרט טלוויזיה הטובים ביותר  ג'יין אייר   2007  פרס גילדת מעצבי התלבושות  מיני סדרה או סרט טלוויזיה הטובים ביותר  ג'יין אייר   2007  פרס גלובוס זהב  השחקנית הטוב ביותר  רות וילסון  

קישורים חיצוניים


קטגוריה:מיני-סדרות טלוויזיה
קטגוריה:סדרות טלוויזיה בריטיות שעלו לשידור בשנות ה-2000
קטגוריה:סדרות דרמה תקופתית בריטיות
קטגוריה:זוכי אמי בפריים טיים: תוכניות: תלבושות
קטגוריה:זוכי אמי בפריים טיים: עיצוב שיער
קטגוריה:תוכניות טלוויזיה בשפה הצרפתית